Kleutermoordenaar gevonnisCuburne van Wyk. Die man wat skuldig bevind is aan die ontvoering van en moord op Cuburne van Wyk (3) van Reigerpark aan die Oos-Rand is Vrydag gevonnis. Regter George Maluleke het Nathaniel “Chicken” Mpoku (26) in die hooggeregshof in Johannesburg, wat in Palm Ridge sit, tot lewenslange tronkstraf gevonnis nadat hy op 21 Mei skuldig bevind is. Mpoku het Cuburne op 6 Augustus met koekies weggelok terwyl hy op ŉ sportveld in Ramaphosa saam met sy boetie en sussie gespeel het. Sy verbrande liggaam is drie dae later by ŉ nabygeleë mynhoop aangetref. Hy is verwurg. Maluleke het gesê Mpoku het nie aanspreeklikheid vir die misdrywe aanvaar nie en sal klaarblyklik nie gerehabiliteer kan word nie. Mpoku is lewenslange tronkstraf opgelê vir die moord en 10 jaar vir ontvoering. Die vonnisse sal samelopend uitgedien word. Volgens Lumka Qoqo, Mpoku se advokaat, sal sy kliënt aansoek doen om verlof tot appèl teen die skuldigbevinding en vonnis. Lees alle vorige berigte oor Cuburne van Wyk op Maroela Media.